‘બોર્ન વિથ ગોલ્ડન કે સિલ્વર સ્પૂન જેવું કઈક તમે લોકો અંગ્રેજીમાં કહો છોને? કંઈક એવી જ કથા હરિવલ્લભની છે. એ એવા ગર્ભશ્રીમંત પરિવારનો નબીરો હતો કે એ વીસ-એકવીસ વર્ષનો થયો ત્યારે કંઈક કન્યાના બાપ એમના બંગલે આંટાફેરા મારતા હતા. એમાં બાજી મારી ગયા ગારિયાધારના રતિલાલ શેઠ. કાલાં-કપાસના એ વેપારીની આર્થિક સ્થિતિ આ લોકો કરતાં સાવ ઊતરતી ગણાય પણ નિર્મળાનાં જન્માક્ષર બહુ સારી રીતે મેળ ખાતા હતા એટલે એનું નસીબ ઊઘડી ગયું. બિચારી નિર્મળા ધાર્મિક પ્રકૃતિની અને ગારિયાધારમાં ઊછરેલી. અત્યંત રૂઢિચુસ્ત પરિવારના સંસ્કાર અને મર્યાદામાં મોટી થયેલી. આધુનિક ફેશનેબલ પત્નીની હરિવલ્લભદાસની ઈચ્છા અધૂરી રહી ગઈ. ઘરમાં સાસુ-સસરાને આ ગામડાની ગોરી ઉપર અપાર સ્નેહ હતો એટલે નિર્મળાએ રાજરાણીની જેમ જ રહેવાનું હતું.